钦定古今图书集成/明伦汇编/官常典/第549卷 > 王凌
## 钦定古今图书集成/明伦汇编/官常典/第549卷 > 王凌

按《魏志》本传，“凌字彦云，太原祁人也。叔父允为汉司
徒，诛董卓。卓将李傕、郭汜等为卓报仇，入长安杀允，
尽害其家。凌及兄晨时年皆少，逾城得脱，亡命归乡
里。凌举孝廉，为发干长，稍迁至中山太守，所在有治。
太祖辟为丞相掾属。文帝践祚，拜散骑常侍，出为兖
州刺史，与张辽等至广陵讨孙权。临江夜大风，吴将”
吕范等船漂至北岸。凌与诸将逆击，捕斩首卤，获舟
船有功，封宜成亭侯，加建武将军，转在青州。是时，海
滨乘丧乱之后，法度未整。凌布政施教，赏善罚恶，甚
有纲纪，百姓称之，不容于口。后从曹休征吴，与贼遇
于夹石，休军失利，凌力战决围，休得免难。仍徙为扬
豫州刺史，咸得军民之欢心。始至豫州，旌先贤之后，
求未显之士，各有条教，意义甚美。初，凌与司马朗、贾
逵友善，及临兖、豫，继其名迹。正始初，为征东将军、假节、都督扬州诸军事。二年，吴大将全琮数万众寇芍
陂，凌率诸军逆讨，与贼争塘，力战连日，贼退走。进封
南乡侯，邑千三百五十户，迁车骑将军、仪同三司。是
时，凌外甥令狐愚以才能为兖州刺史，屯平阿，舅甥
并典兵，专淮南之重。凌就迁为司空司马。宣王既诛
曹爽，进凌为太尉，假节钺。凌、愚密协计，谓齐王不任
天位，楚王彪长而才，欲迎立彪，都许昌。嘉平元年九
月，愚遣将张式至白马，与彪相问往来。凌又遣舍人
劳精诣洛阳语子广，广言“废立大事，勿为祸先。”其十
一月，愚复遣式诣彪，未还，会愚病死。二年，荧惑守南
斗。凌谓斗中有星，当有暴贵者。三年春，吴贼塞涂水，
凌欲因此发大严诸军，表求讨贼，诏报不听。凌阴谋
滋甚，遣将军杨弘以废立事告兖州刺史黄华，华、弘
连名以白太傅司马宣王，宣王将中军乘水道讨凌，
先下赦赦凌罪，又将尚书广东使为书谕凌。大军掩
至百尺，逼凌。凌自知势穷，乃乘船单出迎宣王。遣掾
王彧谢罪，还印绶、节钺。军到丘头，凌面缚水次。宣王
承诏，遣主簿解缚反服见凌，慰劳之，还印绶节钺，遣
步骑六百人送还京都。凌至项，饮药死。宣王遂至寿
春，张式等皆自首，乃穷治其事。彪赐死，诸相连者悉
夷三族。朝议咸以为《春秋》“之义，齐崔杼、郑归生皆加
追戮，陈尸斲棺，载在方策。凌、愚罪宜如旧典。”乃发凌、
愚冢，剖棺暴尸于所近市三日，烧其印绶、朝服，亲土
埋之。进弘、华爵为乡侯。